留別受禪師
作者：郭祥正
朝代：宋

paragraphs: 長沙多禪翁，受也予所慕。
清猶玉潭冰，不著纖垢汙。
堅如歲寒柏，不入螻蟻蠹。
一聽玄談玄，銀潢自天注。
源流何其長，湧絕曹溪路。
請陳會面初，赤白照窻戶。
短鞭驅瘦馬，一蹶復一步。
北趨林下門，解榻欣我遇。
圓瓜剖青瑤，激齒寒漿聚。
搘筇拈古語，法樂過韶濩。
廓然外生死，頭角白牛露。
師云三百年，儒者莫爾悟。
自茲往遊數，道合忘細故。
倏忽捧邊徼，狡穴首招諭。
微功有司奏，一命金闕赴。
扁舟泊沙尾，行色業已具。
惆悵難再留，何以慰心素。
日月若馳駃，報體孰堅固。
願期圓照中，生生迭相度。
回首欲無言，月上瀟湘渡。